b'\n_START_ARTICLE_\nSoho Manufactory\n_START_PARAGRAPH_\nSoho Manufactory var en af de f\xc3\xb8rste moderne fabrikker. Den blev opf\xc3\xb8rt i Handsworth, som i dag er en bydel i Birmingham, mellem 1762 og 1765 af fabrikanten Matthew Boulton og hans partner John Fothergill. Den fungerede frem til 1842. Fabrikken blev p\xc3\xa5 den ene side ber\xc3\xb8mt,. fordi den som noget nyt konsekvent benyttede maskiner ved fremstilling af varer, p\xc3\xa5 den anden side fordi den samtidig var et forbillede for bedre arbejdsbetingelser. Boulton byggede huse til sine arbejdere p\xc3\xa5 omr\xc3\xa5det, holdt v\xc3\xa6rkstederne rene, lyse og luftige, forhindrede b\xc3\xb8rnearbejde (efter datidens m\xc3\xa5lestok) og indf\xc3\xb8rte en solidarisk ulykkesforsikring.\n_START_SECTION_\nFabrikkens historie\n_START_PARAGRAPH_\nInden bygningen af Soho Manufactory drev Boulton allerede en fabrikation af kunsth\xc3\xa5ndv\xc3\xa6rk, fortrinsvis knapper, sp\xc3\xa6nder, snustobaksd\xc3\xa5ser og lignende. Den var organiseret som de fleste fabrikationer p\xc3\xa5 dav\xc3\xa6rende tidspunkt: de enkelte arbejdsfunktioner blev udf\xc3\xb8rt i v\xc3\xa6rksteder, som l\xc3\xa5 i h\xc3\xa5ndv\xc3\xa6rkernes egne huse. De fremstillede dele blev sendt videre til den n\xc3\xa6ste arbejdsfunktion i et andet hjemmev\xc3\xa6rksted. Da materialerne ofte bestod af s\xc3\xb8lv eller andre dyre materialer, m\xc3\xa5tte transporten ledsages af vagter gennem byen. Dette medf\xc3\xb8rte h\xc3\xb8je omkostninger og stort tidsforbrug ved produktionen. Da der dengang var stort pres fra konkurrenterne i Birmingham, pr\xc3\xb8vede Boulton at s\xc3\xa6nke omkostningerne ved at indrette en produktion, hvor al fremstilling foregik indenfor et fabriksomr\xc3\xa5de. Denne ide overtog han fra sin konkurrent John Taylor, som allerede i 1759 havde indrettet et fabriksomr\xc3\xa5de i Birmingham p\xc3\xa5 denne m\xc3\xa5de.\n_START_SECTION_\nGrundl\xc3\xa6ggelse\n_START_PARAGRAPH_\nFor at kunne oml\xc3\xa6gge sin produktionsmetode havde Boulton behov for et passende omr\xc3\xa5de, som han fandt i Handsworth, som var en nordlig forstad til Birmingham. Her l\xc3\xa5 der en vandm\xc3\xb8lle ved en m\xc3\xb8lledam. Til vandm\xc3\xb8llen h\xc3\xb8rte en grund p\xc3\xa5 omkring 4 ha med nogle bygninger samt vandrettigheder, som sikrede driften af m\xc3\xb8llen. For 1.000\xc2\xa0\xc2\xa3 anskaffede Boulton sig en lejekontrakt p\xc3\xa5 99 \xc3\xa5r fra de oprindelige forpagtere samt alle bygninger p\xc3\xa5 grunden ved Hookley Brook. Han lod straks bygningerne nedrive. I stedet etablerede han en lergrav, byggede et teglv\xc3\xa6rk og byggede sit nye v\xc3\xa6rksted, boliger til arbejderne og en ny vandm\xc3\xb8lle af teglstenene._NEWLINE_I l\xc3\xb8bet af 1761 viste det sig, at der var behov for yderligere kapital og en leder af byggeriet p\xc3\xa5 stedet. Derfor blev erhvervsmanden John Fothergill inddraget som partner. Fothergill indsk\xc3\xb8d 5.394\xc2\xa0\xc2\xa3 og 16 shilling i kontanter i partnerskabet, mens Boultons andel af virksomheden udgjorde 6.206\xc2\xa0\xc2\xa3, 17 shilling og 9 pence i form af penge, materialer, grund og bygninger. Fothergill flyttede ind i det allerede f\xc3\xa6rdigbyggede herskabshus Soho House p\xc3\xa5 omr\xc3\xa5det og f\xc3\xb8rte opsyn med byggeriet, mens Boulton forblev p\xc3\xa5 Snow Hill og videref\xc3\xb8rte forretningen derfra._NEWLINE_Mellem 1762 og 1764 blev hovedparten af v\xc3\xa6rkstederne, arbejderboligerne og maskinhallerne oprettet p\xc3\xa5 omr\xc3\xa5det. Alle bygninger var lyse og velventilerede. Senere s\xc3\xb8rgede Boulton regelm\xc3\xa6ssigt for, at fabrikhallerne blev holdt rene og nykalkede. Det var hans m\xc3\xa5l at skabe et sundt og behageligt arbejdsmilj\xc3\xb8. Han fulgte dermed bevidst Jean-Jacques Rousseaus forestillinger om en menneskev\xc3\xa6rdig tilv\xc3\xa6relse og fremstillede ogs\xc3\xa5 i offentligheden sin fabrik p\xc3\xa5 den m\xc3\xa5de. Dette f\xc3\xb8rte til stor opm\xc3\xa6rksomhed i offentligheden og hos h\xc3\xb8jtrangerende bes\xc3\xb8gende, som ville se, hvordan virksomheden fungerede. Denne opm\xc3\xa6rksomhed gjorde det lettere for Boulton at drive forretning, is\xc3\xa6r p\xc3\xa5 eksportmarkedet._NEWLINE_Hovedbygningen, som blev symbol p\xc3\xa5 fabrikken, blev f\xc3\xb8rst bygget i 1764. Det drejede sig om en treetagers bygning med en central to-etager h\xc3\xb8j gennemk\xc3\xb8rsel ind til en indre g\xc3\xa5rd samt et ottekantet t\xc3\xa5rnur. Facaden var udf\xc3\xb8rt i italiensk ren\xc3\xa6ssancestil efter forl\xc3\xa6g fra Andrea Palladio. I de to nederste etager blev der indrettet maskinhaller, v\xc3\xa6rksteder og atelierer. I den \xc3\xb8verste etage var der lejligheder til ledende ansatte. To lavere fl\xc3\xb8jbygninger, som omkransede den indre g\xc3\xa5rd, rummede ligeledes v\xc3\xa6rksteder. I v\xc3\xa6rkstederne i den centrale bygning blev der opstillet et stort antal maskiner, som s\xc3\xa5 vidt muligt overtog det tunge arbejde fra arbejderne og samtidig skulle sikre en konstant h\xc3\xb8j produktkvalitet. Placeringen af v\xc3\xa6rksteder og maskiner gjorde det for f\xc3\xb8rste gang muligt at have en produktionslinje, som det er normalt i fabrikker i dag. Omkostningerne ved hovedbygningen steg fra oprindelig 2.000\xc2\xa0\xc2\xa3 under planl\xc3\xa6gningen, hvilket allerede var en us\xc3\xa6dvanlig h\xc3\xb8j pris for en fabriksbygning \xe2\x80\x93 til 10.000\xc2\xa0\xc2\xa3 da den var f\xc3\xa6rdig. Disse penge blev l\xc3\xa5nt fra Jacob Tonson, en forl\xc3\xa6gger i London._NEWLINE_Da fabrikken blev \xc3\xa5bnet i 1765 boede der efter Fothergills angivelser 400 arbejdere med deres familier, mens der if\xc3\xb8lge Boulton var besk\xc3\xa6ftiget 700 arbejdere. Boultons tal er p\xc3\xa5 dette punkt mindre trov\xc3\xa6rdige end Fothergills, da havde lagde stor v\xc3\xa6gt p\xc3\xa5 at vise et godt billede overfor offentigheden, s\xc3\xa5 formentlig overdrev han de faktiske tal.\n_START_SECTION_\nProduktion og udvidelser\n_START_PARAGRAPH_\nI begyndelsen blev der p\xc3\xa5 Sohofabrikken fremstillet de samme varer som p\xc3\xa5 Snow Hill \xe2\x80\x93 smykker, kanpper, d\xc3\xa5ser, sv\xc3\xa6rddupper osv. Princippet om en h\xc3\xb8jere kvalitet og lavere omkostninger ved brug af maskiner slog hurtigt igennem. P\xc3\xa5 grund af anl\xc3\xa6ggets nye muligheder kunne Boulton hurtigt udvide sit sortiment. Udover udvikling og brug af fors\xc3\xb8lvning blev der ogs\xc3\xa5 fremstillet kopier af antikke vaser, hvilket var h\xc3\xb8jeste mode, medaljoner i forskellige materialer blev skabt i eget atelier. Til de i modeprodukterne anvendte materialer h\xc3\xb8rte sorte jordarter, som var specielt egnede til kopiering af klassiske vaser. Boultons st\xc3\xb8rste \xe2\x80\x93 og mere succesrige \xe2\x80\x93 konkurrent p\xc3\xa5 dette omr\xc3\xa5de var Boultons ven Josiah Wedgwood, som i 1769 \xc3\xa5bnede sin egen fabriksby ved navn Etruria til sin keramik. Wedgewood og Boulton arbejdede imidlertid sammen idet Wedgewood sendte mindre stykker fra Etruria til Soho for at f\xc3\xa5 dem lavet i metal. Ogs\xc3\xa5 finmekaniske v\xc3\xa6rker, s\xc3\xa5som typen philosophical clocks \xe2\x80\x93 Uure, som viste stjernetegn og planetpositioner, der var udviklet af den ber\xc3\xb8mte urmager John Whitehurst \xe2\x80\x93 blev fremstillet p\xc3\xa5 Sohofabrikken._NEWLINE_Fra 1767 begyndte Boulton at overveje at udstyre fabrikken med dampmaskiner, som skulle supplere det vandkraftdrevne valsev\xc3\xa6rk og mekanisere tungt arbejde. I f\xc3\xb8rste omgang forkastede Boulton imidlertid den f\xc3\xb8rste \xc3\xb8konomiske h\xc3\xb8jtryks-dampmaskine, fordi den med de dengang anvendte materialer var s\xc3\xa6rdeles usikker og til tider sprang i luften. F\xc3\xb8rst da Boulton fik kendskab til en lavtryksmaskine, som var udt\xc3\xa6nkt af James Watt, kom der gang i planerne. Af juridiske \xc3\xa5rsager begyndte den konkrete omstilling imidlertid f\xc3\xb8rst i 1772._NEWLINE_Mangelen p\xc3\xa5 skillem\xc3\xb8nt i det f\xc3\xb8rindustrielle Storbritannien og fremskridtet indenfor fremstilling af dampmaskiner fik Boulton til at udvikle nye m\xc3\xb8ntpr\xc3\xa6gemaskiner og derp\xc3\xa5 til grundl\xc3\xa6ggelse af det f\xc3\xb8rste maskinelt drevne m\xc3\xb8ntv\xc3\xa6rk \xe2\x80\x93 Soho Mint, som han opf\xc3\xb8rte i 1778 p\xc3\xa5 fabriksomr\xc3\xa5det ved Soho Manufactory. Den blev snart en stor succes, fordi den p\xc3\xa5 kort tid kunne producere store m\xc3\xa6ngder m\xc3\xb8nter af ensartet kvalitet, som var vanskelige at forfalske. S\xc3\xa6rlige kendetegn i den forbindelse var de lave produktionsomkostninger p\xc3\xa5 m\xc3\xb8nterne gennem den konsekvente anvendelse af maskiner og automatiske forl\xc3\xb8b, som for f\xc3\xb8rste gang gjorde det muligt at massefremstille m\xc3\xb8nter med lav p\xc3\xa5lydende v\xc3\xa6rdi. Soho Mint er dermed et paradeeksempel p\xc3\xa5 anvendelsen af maskiner til massefremstilling af varer i den tidlige del af den industrielle revolution._NEWLINE_Da der i 1795 var penge til r\xc3\xa5dighed til at starte egen dampmaskinefremstilling, viste det sig, at pladsen p\xc3\xa5 omr\xc3\xa5det ved Soho Manufactory ikke var tilstr\xc3\xa6kkelig til ogs\xc3\xa5 at rumme et st\xc3\xb8beri. Derfor opstod der knap en kilometer l\xc3\xa6ngere vestp\xc3\xa5 ved bygr\xc3\xa6nsen til Smethwick yderligere et fabrikskompleks, som kom til at hedde Soho Foundry, og hvor virksomheden Boulton & Watt med held opbyggede egen produktion af dampmaskiner.\n_START_SECTION_\nBoultons efterf\xc3\xb8lger og enden p\xc3\xa5 Sohofabrikken\n_START_PARAGRAPH_\nEfter at Fothergill var tr\xc3\xa5dt ud af kompagniskabet i 1771 og Boultons pensioneering i 1800, overgik virksomheden til s\xc3\xb8nnerne af Matthew Boulton og James Watt. De indskr\xc3\xa6nkede virksomhedens sociale ydelser kraftigt, da den altid havde haft problemer med at tjene penge, og senere blev de helt afskaffet. Rundvisningerne, som Boulton havde startet, og som bet\xc3\xb8d, at produkterne blev mere popul\xc3\xa6re, blev indstillet. Der blev ikke l\xc3\xa6ngere gennemf\xc3\xb8rt v\xc3\xa6sentlige fornyelser. Efter at begge s\xc3\xb8nner var d\xc3\xb8de, blev Soho Manufactory lukket i 1842._NEWLINE_Mellem 1848 og 1863 blev bygningerne revet ned \xe2\x80\x93 bortset fra Soho House, som i dag er indrettet som museum. P\xc3\xa5 omr\xc3\xa5det blev der bygget nye huse og fabrikshaller. Under tre dages udgravninger i april 1996 i forbindelse med TV serien Time Team kom der fundamentet frem i lyset, som g\xc3\xb8r det muligt at rekonstruere nogle af bygningerne p\xc3\xa5 omr\xc3\xa5det.\n_START_SECTION_\nEffekt p\xc3\xa5 samfund og fabrikation\n_START_PARAGRAPH_\nSoho Manufactory anses for den f\xc3\xb8rste konsekvente og vellykkede anvendelse af principperne for masseproduktion: mekanisering af arbejdsgangene, produktionslinjer og koncentration af produktionsaktiviteterne p\xc3\xa5 et dertil indrettet fabriksomr\xc3\xa5de afl\xc3\xb8ste den indtil da almindelige hjemmefremstilling, hvor hele familier udf\xc3\xb8rte enkelte funktioner ved h\xc3\xa5ndarbejde. Ved at placere arbejdet p\xc3\xa5 et bestemt sted kunne maskiner p\xc3\xa5 den ene side erstatte tunge opgaver og p\xc3\xa5 den anden side sikre en ensartet h\xc3\xb8jere pr\xc3\xa6cision i arbejdet. Herved sank produktionsomkostningerne samtidig med, at kvaliteten af varerne blev bedre._NEWLINE_Boultons fremvisninger af fabrikshallerne, som han ogs\xc3\xa5 gennemf\xc3\xb8rte for h\xc3\xb8jtrangerende politikere og l\xc3\xa6rde fra hele verden (f.eks. Benjamin Franklin 1771, Georg Christoph Lichtenberg 1775 og Lord Nelson 1801) spredte kendskabet til den nye produktionsform hurtigt i alle gryende industrinationer og blev omg\xc3\xa5ende kopieret._NEWLINE_De sociale fremskridt, som blev opn\xc3\xa5et i fabrikken \xe2\x80\x93 menneskelige arbejdsbetingelser, intet b\xc3\xb8rnearbejde, solidarisk ulykkesforsikring \xe2\x80\x93 slog derimod ikke igennem. De blev allerede opgivet af grundl\xc3\xa6ggernes efterf\xc3\xb8lgere, og f\xc3\xb8rst fra omkring 1850 begyndte de langsomt at blive indf\xc3\xb8rt i de industrialiserede lande.'